Mandag begyndte Danmarks Naturfredningsforenings indsamling af affald i naturen. Indsamlingen afholdes hvert forår og står på i en uge. Brovandeskolen i Skagen er en af de mange skoler, der har meldt sig til oprydningsarbejdet.

Vinden i Gammel Skagen er bidende kold, men heldigvis har de fleste af børnene fra 4.klasse på Brovandeskole i Skagen taget arbejdshandsker på. Klassen deltager i Danmarks Naturfredningsforenings affaldsindsamling, som løber af stablen i denne uge. - Jeg synes, at vi alle har et ansvar for at passe på vores natur, og jeg synes, at det i skoleregi er en fin anledning til at opdrage børnene til at være med til at rydde op efter sig selv, siger Line Boland, som er klasselærer. Hun er tovholder på skolens deltagelse i affaldsugen, og mængden af affald viser, at der er brug for den årlige forårsrengøring. Flittige elever I år er der særligt fokus på engangsemballage, men eleverne støvsuger stranden for alt, der ikke hører til der. Forud for affaldsindsamlingen har eleverne undersøgt, hvor lang tid det tager naturen at nedbryde diverse typer af affald, og det har gjort indtryk. - Jeg synes, at det er rigtig dårligt, fordi man ved, at det er os mennesker, der selv har smidt alt det skrald her. Det kommer ikke bare af sig selv, siger Emily Malou Larsen. Hun er ikke i tvivl om, hvad hun synes, om affald i naturen, om dem der smider det. - De skal lade være med det. Det er rigtig dumt. Fordi dyrene spiser det, og det ligger og flyder, og ser heller ikke særlig pænt ud, siger hun. Eleverne fra Brovandeskole formåede at samle 260 kilo affald under mandagens forårsrengøring, og da de kom hjem til skolen, var der boller og juice som tak for den gode indsats.